მეტ დეიმონი

მეტიუ პეიჯ „მეტ“ დეიმონი ( დ. 8 გიმათუთა 1970, კემბრიჯი, მასაჩუსეტსი, ააშ) — ამერიკალი არტისტი, პროდიუსერი დო სცენარისტი. ოსკარიშ დო ორქოშ გლობუსიშ პრემიაშ ლაურეატი, მუჭოთ სცენარისტი. დეიმონიშ მეტო ჩინებული კინოროლეფშე ოშინალი რე: „ნიჭიერი უილ ჰანტინგი“ (1997), „რანწკური რაიანიშ გინასქილიდაფარო“ (1998), „ნიჭიერი მისტერ რიპლი“ (1999); ოუშენიშ მაჸალეეფიშ სუმნორთიანი ოდუდსგინნაველე კინოფილმი: „ოუშენიშ ვითაართი მაჸალე“ (2001), „ოუშენიშ ვითოჟირი მაჸალე“ (2004), „ოუშენიშ ვითოსუმი მაჸალე“ (2007); ტრილოგია ჯეისონ ბორნიშე : „ბორნიშ იდენტიფიკაცია“ (2002), „ბორნიშ სხუნაფა“ (2004), „ბორნიშ ულტიმატუმი“ (2007); ხოლო მარტინ სკორსეზეშ „ღურელეფი“ (2006) დო ფილმი „რეგულირაფაშ ბიურო“ (2011).

ბიოგრაფია
მეტ დეიმონქ დებადჷ მასაჩუსეტსიშ შტატის ნოღა კემბრიჯის, მუამუშიშ — კენტ ტელფორ დეიმონიშ დო დიამუშიშ — ნენსი კარლსონ-პეიჯიშ ფანიას. მუამუში ბირჟაშ მაკლერი რდჷ, დო დიამუში ლესლიშ უნივერსიტეტიშ პროფესორი. დეიმონიშ გენეალოგია აკმოდირთუ ინგლისურ, შოტლანდიურ, ფინურ დო შვედურ ჯინჯეფშე. დეიმონი ბენ აფლეკიშ დო კეისი აფლეკიშ შორიშ მოჯგირე რე. ჸუნს ჯიმა კაილი, ნამუთ პროფესიონალი მაჭახნაკე დო ხანტუ.

ართხანს დეიმონეფიშ ფანიაქ ნიუტონშა გინორთჷ ოხორუშა, სოდეთ ოხორანდეს ჟირი წანაშ გოძვენას. მუჟამსჷთ თიში მასქერეფქ ართიანს დეთხიისჷნ, დეიმონქ დიამუშწკჷმა ართო კემბრიჯიშა გინორთჷ ოხორუშა, სოდეთ მუშ ფანიაწკჷმა ართო 5 შხვა ფანია ოხორანდჷ. დეიმონი ირდუდჷ ბენ აფლეკწკჷმა ართო, ნამუწკჷმათ ბაღანობაშე ხოლოშ ურთიართალა უღუდჷ, ხოლო თინაწკჷმა ხოლოს ოხორანდჷ ჭარუ ჰოვარდ ზინი, ნამუშ ართ-ართი ნახანდას დეიმონი იშინანს ფილმის „ნიჭიერი უილ ჰანტინგი“.

1988 წანას დეიმონქ აბარჷ ჰარვარდიშ უნივერსიტეტის, სუმი წანაშ უკული თიქ ოგურაფუ მიოტუ, თიშენ, ნამდა თის ხვალე არტისტალა ოკოდჷ. მორო დუდშეშე ოკათუდ ოსტუდენტე თეატრის, სოდეთ შხირას სპექტაკლის როლეფს არსულენდუ.

ოარტისტე კარიერა
დეიმონქ მაართა როლი კინოს ასრულჷ 1988 წანას რომანტიკულ კომედიას „მისტიური პიცა“. თი ბორჯიშო  დეიმონი ხვალე 17 წანერი რდჷ. 1992 წანას როლი მიღჷ ფილმის „ოსკოლე რცხუეფი“. თიმ წანას ოთოლჸუჯე როლი მიღჷ ფილმის „ჯერონიმო: ამერიკული ლეგენდა“, სოდეთ თინაწკჷმა ართო ილაჸაფეს ჰოლივუდიშ მურიცხეფქ.

ოთხი წანაშ უკული მორსებეფს რდჷ ფილმიშო „დუდშეხეეღალირეფიშ კოკი“, მორო ფილმის კათაფაშენ თიქ ვარია გაცხადჷ. 1996 წანას დეიმონი გიშარჩქინდჷ ედვარდ ცვიკიშ ფილმის „უშქურანჯობა ლჷმას“, სოდეთ თიში პარტნიორიქ იჸუ დენზელ ვაშინგტონი. ათე ფილმიშო დეიმონმქ 18 კგ დირკჷ, რდჷ კონწარ დიეტას. ფილმ „უშქურანჯობა ლჷმას“ სრულებური როლიშო დეიმონქ კინოკრიტიკოსეფიშ განშე სიმპათიეფი დეინალუ. ხოლო დეიმონიშ ჸურე სიმპათიეფი გჷმოხანტჷ ჟურნალქ The Washington Post-მა.1998 წანას მეტ დეიმონქ არსულჷ როლი სტივენ სპილბერგიშ ფილმის „რანწკური რაიანიშ გინასქილიდაფარო“.

1990-იან წანეფიშ დაჭყაფურს დეიმონქ დო აფლეკიქ დოჭარეს სცენარი გენიალურ ახალ მათემატიკოსიშე. უკული ოცადჷდეს სცენარიშ გჷმოჩამას ჰოლივუდის, მორო კინოსტუდიეფი თინეფს ვარიას ეჩიებუდეს, თიშენ ნამდა ფილმის კათინი სცენარიშ ავტორეფსჷთ ოკოდეს. საბოლათ სცენარი იჸიდჷ კინოკომპანია Miramax Films-ქ. 1997 წანას გიშურს ფილმი „ნიჭიერი უილ ჰანტინგი“, სოდეთ თარი როლს გიშარჩქინდეს ახალ არტისტეფქ მეტ დეიმონქ დო ბენ აფლეკიქ. ფილმიქ საუჯგუშო სცენარიშო ოსკარით დეჯილდუ. ხოლო ფილმიშ ბიუჯეტიქ აკადგინჷ 10მლნ. ააშ დოლარი, დო გომორძგუქ 226 მლნ. ააშ დოლარი.

1999 წანას დეიმონქ ჯუდ ლოუწკჷმა დო გვინეთ პელტროუწკჷმა ართო აკათჷ ენტონი მინგელაშ ფილმის „ნიჭიერი მისტერ რიპლი“. ფილმი ფსიქოლოგიურ ტრილერს წჷმარინუანს. ფილმიქ დიდი პოპულარობა მიპალუ დო საართო ჯამს თიშ მუშნაველქ აკადგინჷ 128 მლნ. აშშ დოლარი. კინოფილმი „ნიჭიერი მისტერ რიპლი“ ნომინირაფილი რდჸ ოსკარს დო ორქოშ გლობუსის.

1999 წელს აკათჷ კევინ სმითიშ ფილმის „დოგმა“, 2001 წანას სტივენ სოდერბერგიშ ფილმის „ოუშენიში ვითაართი მაჸალე“. 1990-იანი წანეფს დალიეფაშე დეიმონი აკოდგინელ არტისტო გჷმოლინეს. ამიერშე თინა ჰოლივუდიშ მუმათხუალი არტისტიქ იჸუ. დეიმონიშ კარიერას თარი რდჷ ტრილოგია ჯეისონ ბორნიშე: „ბორნიშ იდენტიფიკაცია“ (2002), „ბორნიშ სხუნაფა“ (2004), „ბორნიშ ულტიმატუმი“ (2007), სოდეთ თიქ ასრულჷ ცენტრალური ოთხობელუ ოაგენტეშ ჸოფილი ალმახანდეშ როლი, ნამუთიქ შვენა მიოდინუ.

ბოლო წანეფს ართუცბას მიარე ფილმის აკათჷ, ნამუეფშე ოშინალი რე: „რცუ მეჩილითაფა“, „ხასიათიშ სინტკიცე“, „წვანე ზონა“, „რეგულირაფაშ ბიურო“ დო შხვა.

პიჯური რინა
1997 წანას მეტ დეიმონქ ურთიართობა დიჭყჷ არტისტ მინი დრაივერწკჷმა. უკული ართიანს დეთხიეს. დრაივერწკჷმა დათხიებაშ უკული დეიმონქ ოპრა უინფრიშ შოუს, გონჯამილი ეთერს გაცხადჷ. უკული ართ-ართი ჭანაფილობას დეიმონქ გეჩინებაფუ უინონა რაიდერი, ნამუწკჷმა გარკვიებული ბორჯით რომანი უღუდჷ. 2001 წანაშე ხვადუდჷ ოდესა უიტმორს, ნამუთ თი ბორჯის ასისტენტო მუშენდჷ ბილი ბობ თორნტონწკჷმა დო ბენ აფლეკწკჷმა. დეიმონქ დო უიტმორქ ართიანს დეთხის 2003 წანას.

2003 წელს დეიმონქ გეჩინებაფუ მუში მუმალი ალმასქუ ლუჩიანა ბაროზო. 2005 წანაშ 9 ქირსეთუთას ჭკობაქ დეგურგინჷ. 2006 წანაშ 11 მანგის ნოღა მაიამის ჭკობას მაძინჷ მაართა სქუაქ, დო 2008 წანაშ 20 მარაშინათუთას მაძინეს მაჟირა სქუაქ. 2010 წანას მაძინუ მასუმა სქუაქ.

 ფილმოგრაფია 

რესურსეფი ინტერნეტის


  მეტ დეიმონი - Yahoo! Movies 
 მეტ დეიმონი - People.com 
 მეტ დეიმონი - Moviefone 

სქოლიო

კატეგორია:ამერიკალი არტისტეფი
კატეგორია:ამერიკალი სცენარისტეფი
კატეგორია:დუნაბადი 1970
კატეგორია:ორქოშ გლობუსიშ გომორძგვილეფი